**Neprekidno davanje sentimenata**

 Pustiti riječi da teku tridecenijski trasiranim putevima obavezuje autora ovog prikaza da se osvrne na hrabre izlaske u javne izlagačke prostore, kroz koje je akademska umjetnica i pedagog Sonja Spiroska Ostojić vješto tkala čipkasto tkanje kojim je zagrnula svoje „treptaje duše“.

 Njeno življenje umjetnosti, kaleidoskopsko šarenilo i borba sa izazovnim prostorom slike (koja je i borba sa samim životom) mozaički se ugrađuju u misao našeg velikana pisane riječi koji kaže: *„Ja ne biram ono što imam. Ne biram, ustvari ništa, ni rođenje, ni porodicu, ni ime, ni grad, ni kraj, ni narod, sve mi je nametnuto. Jer, nešto mora biti moje, zato što je sve tuđe, i prisvajam ulicu, grad, kraj, nebo koje gledam nad sobom od djetinjstva. Zbog straha od praznine, od svijeta bez mene. Ja ga otimam, ja mu se namećem, a mojoj ulici je svjedno, i nebu nada mnom je svejedno, ali neću da znam za to svjedno, dajem im svoje osjećanje, udahnjujem im svoju ljubav, da mi je vrate...“* Meša Selimović

 Svaki iskorak u ispunjavanju bezemotivne praznine, umjetnica ciklonskom snagom i vjerom u moć iskrenog stvaralačkog čina, koji nije uslovljen bilo kakvim očekivanim priznanjima, upućuje ka zacrtanom cilju svjesna da će svaki pad biti i novi uzlet.

 Njen umjetnički razvoj i njegova karakterna linija imaju serpentino kretanje kroz različite tematske okvire. Sonja slika aktove, mrtve prirode, zoomorfne teme, uprizorenja muzičkih izvođača i kreće ka raznorodnim eksperimеntima istraživanja i zalaska u polja performativnih i multimedijalnih eksperimenata. Na taj način gradi svjedočanstvo o svojevrsnom vulkanskom depou neugasle energije koja počiva u njenom karakteru i eruptira svakim novim ciklusom.

 Poetski i analitički zapisi o ovim „eruptivnim“ trenucima su ostali zapisani u tekstovima „I bi svjetlost“, „Mir kao stvarnost kazivanja“, „Prostor ispunjen tišinom“, „Neizvjesnost pohranjena u organičkim prostorima“ i „Senzibilnost rasplamsanih boja utkana u vidljive prostore i međuprostore duha“, koji su uvodili konzumente umjetnosti u kompleksni habitus Sonjinog stvaralaštva.

 Njihovo iščitavanje ne traži kritičko pomilovanje slobodno kreiranih kompoziciоnih pravila, koja svojom improvizovanom neočekivanošću nalaze uporište u zagrljaju sa džez muzikom. Oni jednostavno govore o vibrantnosti, titrajima i vječno prisutnom stanju budnosti, potentno i aktivno usmjerene ka pokretanju artističke produkcije da živi i provocira dijalog sa publikom.

 Bilo je za očekivati da će umjetnica ovakvog usmjerenja da osmisli novi nivo izlaska iz kruga koji je zatvorila posljednim istraživanjima na polju različitih izražajnih medija, materijala i tehnika.

 Svoje zadovoljenje i još jedno iskušenje stvaralačkog zrenja i naprosto igre sa samim sobom, pretočila je u formu kabaretskog uprizorenja. Hrabro, da hrabrije ne može biti, svi „artistički žetoni“ su postavljeni u opasnom ruletu života, kritike, umjetnosti, stvaralaštva, emocija i prošlih vremena da obnarode novi umjetnički eksperiment. Rulet se zavrtio u bučnoj šaradi ... Gledamo, slušamo, dodirujemo, analiziramo, šapućemo, čitamo, očekujemo, igramo i nazdravljamo. Slavimo život ... Čaše u vis ... Neka kabare počne!

 Izlaze muzičari iz prostora slike i ustupaju mjesto koketnim damama sa crteža da zamijene pozicije. Saksofon baršunastim tonom puni šampanj u čašama, a crtež се ponovo razvjenčava od slike i metamorfozom autorove ruke postaje žičano skulptoralno svjedočanstvo. Šušte baršun i pliš, rukom krojeni i šiveni pamuk i saten. Prepliću se umjetnosti u svim varijetetima. Neki glas elegično saopštava „treptaje duše“, a sve se pretače u san, boju, ritam i nadrealno.

 Projekat „Kabare“ se gleda kroz ružičaste naočale koje recikliraju maligne vremenske forme i događaje, a uvode nas u Lotrekovsku toplinu zaboravljene razbibrige Mulen Ruža. Erotsko, poetsko, razdragano, tajnovito, komično, raspušteno i improvizovano, svojom naturalističkom iskrenošću skidaju koprenu analitičke ozbiljnosti, koja bi secirala anatomiju događaja. Kabare ispunjava svoju formu. Zabavlja, uveseljava, zaogrnut nepolitikom, vrcavošću, zavodljivošću, šarmom i bjegom od mračnih i suicidnih misli.

 Umjetnica nam nudi svoj koncept i pogled na imaginativni svijet koji je započela prvim potezom kista, slikajući žene, sklupčane pod sunčevim zracima prije više od tri decenije. One su sada izašle hrabro među nas obučene u Sonjine kreacije, oživljene kroz poetski čin gledajući kako se rulet vrti u noći kabarea. Tu smo zajedno i slavimo život. Autorka je preuzela ulogu dirigenta i spustila oblak sa neba na nas. Obavijeni maglovitom bajkom kabarea na trenutak smo osjetili da smo ljudi željni topline. Umjetnica nam je nesebično u toplini večeri podarila svoj raskošni sentiment. U tu čast – živjeli!

Mart 2023. dr Siniša Vidaković